SET ปิดลบ 9 จุด เซ่นปัจจัยการเมืองกดดัน แนะติดตาม “แบงก์” ประกาศงบไตรมาส 3
SET ปิดลบ 9 จุด เซ่นปัจจัยการเมืองกดดัน แนะติดตาม “แบงก์” ประกาศงบไตรมาส 3
14 ต.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,263.99 จุด ลดลง 9.44 จุด (-0.74%) มูลค่าการซื้อขาย 51,802.58 ล้านบาท
10 หุ้นกดดัชนีวันนี้

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวลง และอ่อนแอกว่าตลาดต่างประเทศ โดยตลาดหุ้นในภูมิภาคเอเชียต่างเคลื่อนไหวทั้งในแดนบวก-ลบ ขณะที่ตลาดในยุโรปเทรดบ่ายนี้ก็เคลื่อนไหวในแดนบวก เช่นเดียวกับดาวโจนส์ฟิวเจอร์สที่บวกได้กว่า 100 จุด แม้จะมีความกังวลต่อสถานการณ์การแพร่ระบาดไวรัสโควิด-19 อยู่ แต่ตลาดต่างประเทศก็จะมีกลุ่มเทคโนโลยีช่วยหนุน
ส่วนตลาดบ้านเราเผชิญแรงกดดันจากปัจจัยการเมืองเป็นหลัก จากการชุมนุมในวันนี้ ซึ่งจะต้องติดตามสถานการณ์อย่างใกล้ชิดต่อไป นอกจากนี้ให้ติดตามการประกาศผลประกอบการของกลุ่มแบงก์ที่จะทยอยออกมาในสัปดาห์นี้ ส่วนราคาน้ำมันก็อยู่ในทิศทางทรงตัว
แนวโน้มการลงทุนในวันพรุ่งนี้ (15 ต.ค.) นายชัยยศ กล่าวว่า ทิศทางตลาดฯขึ้นอยู่กับการชุมนุมทางการเมือง หากมีการชุมนุมอย่างต่อเนื่องก็ทำให้ตลาดฯมีโอกาสอ่อนตัว พร้อมให้แนวรับ 1,250 จุด ส่วนแนวต้าน 1,275 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 2,807.19 ล้านบาท ปิดที่ 72.25 บาท ลดลง 2.75 บาท
HANA มูลค่าการซื้อขาย 2,028.39 ล้านบาท ปิดที่ 51.00 บาท เพิ่มขึ้น 6.25 บาท
PTT มูลค่าการซื้อขาย 2,023.89 ล้านบาท ปิดที่ 33.25 บาท ลดลง 1.00 บาท
IVL มูลค่าการซื้อขาย 1,842.41 ล้านบาท ปิดที่ 24.20 บาท เพิ่มขึ้น 0.20 บาท
STGT มูลค่าการซื้อขาย 1,818.75 ล้านบาท ปิดที่ 89.25 บาท เพิ่มขึ้น 0.25 บาท